**Z Á P I S N I C A**

**z XVII. zasadnutia Obecného zastupiteľstva obce Choča**

**konaného dňa 19.09.2017 o 18.00 hod. v zasadačke OcÚ.**

**Prítomní: viď prezenčná listina**

Počet prítomných poslancov OZ: 7

Neprítomní – ospravedlnení: 0

Neprítomní – neospravedlnení: 0

Začiatok zasadnutia: 18.00 hod.

Ukončenie zasadnutia: 20.40 hod.

**Program**: 1.Otvorenie,

2. Procedurálne otázky,

3. Kontrola plnenia uznesení ,

4. Plnenie rozpočtu obce Choča k 30.06.2017,

5. VZN č.1/2017 o financovaní materskej školy a školských zariadení

so sídlom na území obce Choča,

6. VZN č.2/2017 o príspevkoch na čiastočnú úhradu nákladov

v školskej jedálni,

7. VZN č.3/2017, ktorým sa stanovuje spôsob prijímania detí do

materskej školy, určuje sa výška a spôsob úhrady príspevkov na

čiastočnú úhradu nákladov v Materskej škole Choča,

8. Prejednanie žiadosti ohľadne chovu nebezpečných druhov

živočíchov,

9. Rôzne,

10. Návrh na uznesenie,

11. Záver

**K bodu 1**

Starostka obce Alena Záhoreczová privítala poslancov, hlavnú kontrolórku a ostatných prítomných na XVII. riadnom zasadnutí Obecného zastupiteľstva.

**K bodu 2**

Starostka obce dala hlasovať o programe dnešného zasadnutia.

*S navrhovaným programom zasadnutia všetci poslanci OZ jednohlasne súhlasili.*

*Za …..................7 poslanci, proti ........................ 0, zdržal sa ......................0,*

Za zapisovateľku zasadnutia starostka navrhla referentku OcÚ pani Zuzanu Rudzanovú,

za členov návrhovej komisie poslancov pani Janu Segíňovú a pána Pavla Kériho, za overovateľov zápisnice pani Bc. Mariannu Švábovú a Františka Mankoveckého.

*Za ….................. 7 poslanci, proti …...................... 0, zdržal sa ….....................0,*

**K bodu 3**

►Na poslednom zasadnutí OZ bolo prijaté uznesenie č.169 – XVI./2017, kde bolo doporučené starostke obce vypracovať Všeobecne záväzné nariadenie (VZN) o podrobnostiach financovania materskej školy a Vnútorný mzdový predpis. Plnenie tohto uznesenia bude predmetom rokovania v bode č.5.

►Ďalej bolo kontrolórke obce uložené preskúmať platové zaradenia a odmeny zamestnancov OcÚ, Uznesenie č.170 -XVI./2017. Starostka obce oboznámila prítomných so skutočnosťou, že na obci momentálne prebieha viacero kontrol – kontrola z Úradu vlády ( vládny audit), kontrola z Okresného úradu Nitra – odbor školstva a tiež zo Školskej inšpekcie. Vzhľadom k tomu, že predmetom kontrol je okrem iného aj dodržiavanie všeobecne záväzných právnych predpisov v mzdovej a pracovnoprávnej oblasti, keďže ide o tú istú dokumentáciu osobné spisy nemohla súčasne kontrolovať aj pani hlavná kontrolórka. Starostka oznámila poslancom OZ, že sa s pani hlavnou kontrolórkou dohodli na nasledovnom postupe: - ak sa ukončia kontroly, výsledky budú predložené pani hlavnej kontrolórke, ktorá následne vypracuje stanovisko a určí sa postup na doriešenie všetkých nedostatkov zistených počas kontrol.

►Na základe návrhu poslankyne Jany Segíňovej – Uznesenie č. 171 – XVI./2017 ohľadne vypracovanie Územného plánu obce, starostka predložila poslancom , tak ako jej bolo doporučené, cenovú ponuku na vypracovanie takejto dokumentácie obce.

*Cenová ponuka je prílohou tejto zápisnice.*

*►Pavel Kéri –* dožadoval sa prítomnosti účtovníčky obce na zasadnutí z dôvodu prerokovania určitých zistených nedostatkov ohľadne zaradenia do platovej triedy učiteľky MŠ.

Starostka opakovane pripomenula, že ak budú vypracované výsledky kontrol, zistené prípadné nedostatky a ich riešenie, bude predmetom ďalšieho zasadnutia OZ.

**K bodu 4**

V tomto bode sa poslanci OZ venovali plneniu rozpočtu obce k 30.06.2017.

Bežné príjmy obec mala vo výške 98 588,74 €, bežné výdavky boli vo výške 92 748,35 €.

Po prehodnotení plnenia rozpočtu po jednotlivých položkách poslanec *Jozef Havran* položil starostke otázku, že ako je možné, keď podľa príjmovej časti obec na pol roka mala príjmy na podielových daniach v takej výške ako očakávala, aby mala obec dlh voči Sociálnej poisťovni k 18.09.2017 viac ako 5 000,- €.

Starostka vysvetlila, že nedoplatok poistného sa týka dvoch mesiacov. Podielové dane, ktoré prichádzajú mesačne na obec nie sú každý mesiac v rovnakej výške. Začiatkom roka, v mesiacoch 01 a 02/2017 prišli na účet obce podielové dane, z ktorých mohlo byť splatené aj časť záväzkov z roku 2016 (viď Záverečný účet). Mesačne podielové dane chodia v rôznej výške, a postupne klesajú. V mesiacoch 05 – 07/2017 sú už tak nízke, že nepostačia ani na pokrytie bežných mesačných nákladov, čo spôsobuje, že do ďalšieho mesiaca sa dlhy zväčšujú a len pomaličky sa vyrovnávajú. Pri čerpaní podielových daní, vysvetľovala starostka, postupuje tak, že sa snaží vyplatiť úvery,mzdy zamestnancom,daňový úrad, ďalej elektrickú energiu, plyn, vodu, smeti, .... a až potom odvody do poisťovne.

*František Mankovecký* - doporučil do budúceho zasadnutia vypracovať mesačnú anlýzu príjmov a výdavkov.

*Jozef Havran -* ďalej sa pýtal, prečo bol na miestnom ihrisku odpojený elektrický prúd?

Starostka vysvetlila, že išlo o nesprávne spárovanie platby a zo strany ZSE nebola doručená žiadna upomienka ani mailom ani sms- kou, čo potvrdila aj referentka OcÚ – pani Rudzanová. Táto nepríjemnosť bola vyriešná v priebehu týždňa.

**K bodu 5**

Starostka obce predložila a podrobne oboznámila poslancov s **návrhom VZN č.1/2017** **o financovaní materskej školy a školských zariadení so sídlom na území obce Choča.**

*Jozef Havran* – podľa tohto VZN má obec minutých už viac financií.

Starostka vysvetlila princíp výpočtu balíka finančných prostriedkov pre MŠ a ŠJ, ktorý závisí od počtu detí k 15. septembru v danom roku a celkového množstva podielových daní. Suma získaná týmto výpočtom musí ísť na prevádzku školských zariadení, pokiaľ to nestačí obec zariadenie dofinancuje z rozpočtu. Ide o originálnu kompetenciu.

*Pavel Kéri* – povedal, že súčasťou VZN má byť vnútorný mzdový predpis tak ako videl na internete. Návrh VZN aj s vnútorným predpisom predložil starostke.

Starostka – vysvetľovala, že VZN je dokument – nariadenie, ktoré má určitý proces schvaľovania. Vnútorný prepis má iný schvaľovací postup a nebýva súčasťou VZN. Do budúceho zasadnutia si overí správny zákonný postup pri schvaľovaní a prijímaní týchto dokumentov ako aj ich obsah.

*Na základe týchto námietok poslanci OZ* ***návrh VZN č.1/2017 o financovaní materskej školy a školských zariadení so sídlom na území obce Choča neschválili.***

*Za ….................. 0, poslanci, proti …...................... 7, zdržal sa ….....................0,*

**K bodu 6**

V ďalšom bode starostka predložila návrh VZN č.2/2017 o príspevkoch na čiastočnú úhradu nákladov v školskej jedálni.

Poslanci sa jednohlasne dohodli, že v Čl. 2 Príspevok na čiastočnú úhradu nákladov ods.2 treba doplniť:

- bod c) dôchodca .....obed = 1,19 €

- bod d) donáška za stravu dôchodcom ..... 0,50 €

*Na základe týchto námietok poslanci OZ* ***návrh VZN č.2/2017 o príspevkoch na čiastočnú úhradu nákladov v školskej jedálni neschválili.***

*Za ….................. 0, poslanci, proti …...................... 7, zdržal sa ….....................0,*

**K bodu 7**

Poslanci prejednali **návrh VZN č.3/2017, ktorým sa upravuje spôsob prijímania detí do** **materskej školy, určuje sa výška a spôsob úhrady príspevkov ma čiastočnú úhradu nákladov v Materskej škole Choča.**

*Tento návrh bol poslancami jednohlasne schválený.*

*Za ….................. 7, poslanci, proti …...................... 0, zdržal sa ….....................0,*

VZN č.3/2017 je prílohou tejto zápisnice.

**K bodu 8**

Bola prejenávaná žiadosť pána Bc. Vladimíra Palušku o vydanie vyjadrenia obce k chovu nebezpečných druhov živočíchov Č.j. 323/2017.

Členovia obecného zastupiteľstva sa k predmetnej žiadosti postupne vyjadrili. Zhodli sa v názore, že chov týchto zvierat musí byť riadne zabezpečený v súlade s výhláškou MPARV SR č.143/2012 Z.z. o chove nebezpečných živočíchov v znení neskorších zmien a predpisov a tieto živočíchy nesmú nijako ohrozovať či znepríjemňovať život občanov obce Choča ako aj iných.

*Následne poslanci OZ žiadosť o vyjadrenie obce k chovu nebezpečných druhov živočíchov jednohlasne schválili.*

*Za ….................. 7, poslanci, proti …...................... 0, zdržal sa ….....................0,*

Následne v tomto bode starostka pripomenula, že by bolo do budúcna vhodné vypracovať VZN o chove  nebezpečných druhov živočíchov na území obce, nakoľko vo VZN č.5/2011 o verejnom poriadku je spomenutý len chov hospodárskych zvierat.

**K bodu 9**

● Starostka obce informovala o schválenej dotácii pre obec z MF SR vo výške 5 000,00 €. Tieto finančné prostriedky boli obci udelené základe žiadosti na účel „ **Modernizácia zariadenia Kultúrneho domu a kuchynky OcÚ Choča**.“

Starostka predstavila poslancom zámer využitia týchto finančných prostriedkov. V prvom rade je nutné obnoviť prívod teplej vody do kuchynky a zrekonštruovať odtok odpadu z kuchynského drezu. Na základe skúseností pri rôznych akciách v KD a zabezpečenia ľahšieho prístupu obsluhy bude vhodné prepojiť kuchynku s kultúrnym domom a so zasadačkou. Takto sa získa približne 30 miest možných pre využitie počas kultúrnych akcií. Na tento projekt starostka dala vypracovať predbežný rozpočet, oslovili sa tri spoločnosti a prebehla verejná súťaž, kde uspela spoločnosť s najnižšou cenovou ponukou 6 130,20 €. S realizáciou by sa malo začať koncom 10/2017, keď skončia naplánované kultúrne akcie. Dokumentáciu z verejnej súťaže predložila poslancom k nahliadnutiu.

● Ďalej informovala o zvýšených zálohových platbách za elektrickú energiu na ihrisku a tiež upozornila na dve veľmi vysoké faktúry za vodu na tomto odbernom mieste. Jedna z faktúr za obdobie 07/2017 je vo výške 41,48 € a za 08/2017 je to faktúra vo výške 387,58 €. Obyčajne sa platba za vodu na TJ pohybuje v sume 20,00 €. Vzhľadom k tomu, že sa v letných mesiacoch polievala hracia plocha na ihrisku aj z vodovodu, stúpli aj platby. Rovnako aj kosačka, ktorá je tým, že sa viac polieva, viac vyťažená, musela prejsť určitou údržbou, čo činilo cez 300 €. Starostka sa obáva, že hoci sa v obci momentálne hrá veľmi dobrý futbal, je to pre našu malú obec veľmi zaťažujúce.

*Ondrej Segíň* – podotkol, že pán Minár tak ako platí hráčov, mal by platiť aj za energie.

*Bc. Marianna Švábová* – pripomenula skutočnosť, že futbalistom sme v rozpočte odsúhlasili 4 580 €, čo vôbec nie je málo. Netreba ho viac navyšovať. V obci sú aj iné organizácie, ktoré obec maximálne zviditeľňujú a v rozpočte obce nefigurujú.

Poslanci sa dohodli na tom, že s pánom Miroslavom Minárom, ktorý v tomto období riadi náš futbalový oddiel, bude potrebné uzavrieť dohodu ohľadne úhrady energií.

● Starostka obce predložila získanú informáciu ohľadne výstavby nájomnej bytovky. ŠFRB dopracováva zmeny v zákone ohľadne spôsobu financovania, následne v 10/2017 by sa zmeny mali schvaľovať.

Zároveň požiadala poslancov, aby premysleli spôsob ako zabezpečiť búracie práce. V budove sa nachádzajú aj váľandy zakúpené v čase využívania obecného domu na ubytovanie robotníkov pracujúcich na diaľnici a tieto by bolo vhodné oceniť a rozpredať občanom.

*Pavel Kéri* – upozornil, že musíme byť pri búraní budovy školy maximálne opatrní. Niektoré časti musí riešiť spoľahlivá firma.

● Ďalej starostka obce spomenula stále sa opakujúce žiadosti občanov o vypílenie topoľov pozdĺž potoka, ktoré najmä alergikom spôsobujú nepríjemnosti.

*Pavel Kéri* – nakoľko mu je z jeho  pracovnej pozície táto problematika známa, vysvetlil situáciu ohľadne vypiľovania.

Starostka opakovane pošle žiadosť na Slovenský vodohospodársky podnik za účelom riešenia.

● Poslancom OZ bol predložený aj zoznam neplatičov daní k 19.09.2017.

● *Marek Herda –* zúčastnil sa tohto zasadnutia za účelom odovzdania finančného daru pre deti v Materskej škole Choča. Finančný dar vo výške 400 €, získaný usporiadaním III. ročníka súťaže vo varení guláša, odovzdal pani riaditeľke MŠ Choča Lucii Králikovej.

Ďalšiu sumu 200 € odovzdal starostke obce. Obe sa pánovi Herdovi poďakovali a ostatní prítomní toto gesto ocenili potleskom.

*● Michaela Bajanová* – informovala poslancov OZ o priebehu Výberového konania na riaditeľku Materskej školy Choča dňa 29.06.2017 a o voľbe Rady školy.

● *Peter Kováč* – opakovane oslovil poslancov OZ o možnosti vybudovania skládky stavebného odpadu v katastri obce, čo by mohlo byť pre obec prospešné.

Starostka obce požiadala pána Kováča o osobnú konzultáciu k tejto téme z dôvodu bližšieho vysvetlenia.

V závere diskusie starostka obce poďakovala všetkým tým členom OZ, ktorí jej počas letných mesiacov ochotne pomáhali pri organizovaní kultúrnych akcií.

**K bodu 10**

Pani Jana Segíňová – členka návrhovej komisie prečítala návrh uznesenia zo XVII. zasadnutia OZ.

Starostka obce dala o predloženom návrhu hlasovať.

*Za ….................. 7, poslanci, proti …...................... 0, zdržal sa ….....................0,*

**K bodu 11**

Starostka obce poďakovala prítomným poslancom, hlavnej kontrolórke a ostatným prítomným za účasť.

**Overovatelia zápisnice:**

Bc. Marianna Švábová …....................................

František Mankovecký …....................................

**Alena Záhoreczová**

starostka obce